《赵延俊毁淫祠诗以美之》
宋代·丘葵

风霆妙流行，日月互出没。
鬼神本良能，一气自伸屈。
南方有妖本，缁衣而血食。
因讼默祈呼，桎梏脱顷刻。
逆迪曾靡分，唯事是凶谲。
吏有廷俊者，谓此非正直。
宜加以鈇钺，而焚其宫室。
予闻而壮之，作诗纪其实。
自从政教驰，刑祸众所怵。
凭依以为奸，白日成异物。
廷俊慎旃哉，刚方乃终吉。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。